Τακάκια είναι οι μεταλλικές βάσεις πάνω στις οποίες είναι τοποθετημένο το υλικό τριβής που έρχεται σε επαφή με την δισκόπλακα την ώρα της επιβράδυνσης. Στεγάζονται μέσα σε ένα κέλυφος που βρίσκεται πάνω από τη δισκόπλακα του τροχού, το οποίο συχνά θα ακούσεις ως «δαγκάνα» φρένων και περιλαμβάνει ένα ή και περισσότερα έμβολα. Σε πολύ μικρή απόσταση από τον περιστρεφόμενο δίσκο και με το πάτημα του πεντάλ του φρένου, τα τακάκια ωθούνται λόγω της υδραυλικής πίεσης ώστε να έρθουν σε επαφή με τον δίσκο και να επιβραδύνουν την κίνησή του. Όσο η πίεση του τακακίου αυξάνεται, τόσο το αυτοκίνητο φρενάρει, ενώ όταν ο οδηγός αποφασίσει να τραβήξει το πόδι του από το πεντάλ τότε τα τακάκια επανέρχονται στην αρχική τους θέση. Παρά την απλότητα τους, επειδή συμβάλλουν αποτελεσματικά στην επιβράδυνση των τροχών του αυτοκινήτου και συνεπώς στην ασφάλεια σου θα πρέπει πάντα να βρίσκονται σε άριστη κατάσταση.